Turkmanistonda o'qituvchilarning prezident siyosatini qo'llab-quvvatlashi majburiy etib belgilandi

Turkmaniston Ta'lim vazirligi o'qituvchilarni attestatsiyadan o'tkazish tartibini tasdiqladi, unda ular prezident siyosatini qo'llab-quvvatlashga majbur ekani ko'rsatilgan. Hujjat 11 mayda qabul qilingan bo'lib, Adliya vazirligi saytida e'lon qilingan.
Hujjatning muqaddimasida davlat rahbari tilga olingan. Unda farmon “yosh avlodni Turkmaniston xalqiga, vataniga, prezidentiga muhabbat va sadoqat ruhida tarbiyalash” maqsadida tasdiqlangani aytilgan. Bundan tashqari, hujjatda ikkinchi, birinchi va eng yuqori kasbiy toifalarni olish uchun o'qituvchilarga qo'yiladigan talablar ro'yxati keltirilgan. Dastlabki ikki toifada “prezidentning ta'lim islohotlarini amalga oshirish” yetarli bo'lsa, oliy toifada o'qituvchidan “Turkmaniston prezidentining tashqi va ichki siyosatini qo'llab-quvvatlash” shartligi keltirilgan.
Hujjatga ko'ra, o'qituvchilarni attestatsiyadan o'tkazish “yutuqlarga muvofiq ish haqini to'lash maqsadida” amalga oshiriladi. Bolalar bog'chalari, umumta'lim maktablari, yetim bolalar muassasalari, nogiron bolalar uchun ixtisoslashtirilgan muassasalar, maktabdan tashqari to'garaklar va sektsiyalar, shuningdek, boshqa ta'lim muassasalari, til va o'quv markazlari xodimlari har besh yilda bir marta kasbiy bilimlarini sinovdan o'tkazishi shart.
Oliy ta'lim muassasalari xodimlari, shuningdek pensiya yoshiga yetgan xodimlar o'z xohishiga ko'ra attestatsiyadan o'tish yoki undan voz kechish huquqiga ega.
Avvalroq Turkmanistonda o'qituvchilarning prezident she'rini qay darajada bilishi tekshirilgandi. Shuningdek, Turkmanistonda kelin-kuyov Berdimuhamedov qo'shiqlaridan biriga raqs tushishi kerakligi aytilgan.